Parys-boere: Nog drie vasVan links is Boeta van der Westhuizen, Anton Loggenberg, kapt. Henk Prinsloo, Wian van der Westhuizen en Fanie Oosthuizen tydens ‘n vorige verskyning in die Parys-landdroshof. Foto: Nico Strydom Brig. Hangwani Mulaudzi, woordvoerder van die Valke, het aan Maroela Media bevestig die verdagtes, onderskeidelik 18, 19 en 22 jaar oud, sal Donderdag in die plaaslike landdroshof verskyn op aanklag van moord. Mulaudzi het gesê dit is waarskynlik dat die verdagtes weer Vrydag saam met die ander sewe verdagtes sal verskyn in verband met dieselfde aanklag. Kapt. Henk Prinsloo (46), Boeta van der Westhuizen (46), Anton Loggenberg (49), Wian van der Westhuizen (20), Muller van der Westhuizen (19), Fanie Oosthuizen (42) en Wicus van der Westhuizen (19) staan almal tereg vir die moord op Samuel Tjixa en Simon Jubeba. Hulle is almal vroeër op borgtog vrygelaat. Die staat beweer Tjixa en Jubeba is op 6 Januarie deur boere in die gebied op ŉ plaas aangekeer en so erg aangerand dat hulle later in die hospitaal aan hul beserings beswyk het. Volgens die verdediging was Tjixa en Jubeba twee plaasaanvallers wat Loedie van der Westhuizen (73) op sy plaas oorval het. Loedie het beweer hy kon tydens ŉ struweling met die aanvallers daarin slaag om ŉ paniekknoppie te druk waarna die aanvallers met leë hande gevlug het. Daar word beweer dat Tjixa en Jubeba daarna deur ŉ groep boere op die plaas aangekeer is voordat die polisie op die toneel opgedaag en die twee mans vir mediese behandeling hospitaal toe geneem het. Familielede van Tjixa en Jubeba beweer egter dat daar nooit ŉ plaasaanval was nie, maar dat Tjixa en Jubeba op Loedie se plaas gewerk het en tydens ŉ loongeskil deur die boere doodgeslaan is. April Motaung, woordvoerder van die EFF wat Tjixa en Jubeba se familie ná die voorval bygestaan het, het vroeër aan Maroela Media gesê Tjixa en Jubeba het die betrokke dag na die plaas gegaan om hul loongeld te gaan haal, waar hulle brutaal aangerand is. “Hierdie storie dat hulle plaasaanvallers was, is ’n leuen. Hulle wou net hul geld gehad het en is in ’n brutale rasgedrewe voorval doodgemaak,” het hy gesê. Lees alle vorige berigte oor die Parys-boere op Maroela Media.